[Foto’s] Groot probleme by Grootfontein  Foto: AfriForum Jeug. Daar blyk nie veel uitkoms te wees vir studente van die Grootfontein Landboukollege in Middelburg nie. Talle ontevrede studente het verlede week begin om uiting te gee aan hul misnoeë oor die verblyftoestande by dié kollege uiting deur ’n varkhok voor die ingang van die kollege op te rig. Dié protesaksie het gevolg nadat herhaalde pleidooie deur AfriForum Jeug en studente aan Tino Herselman, direkteur van die kollege, op dowe ore geval het. Die jeugorganisasie het ook versoek dat studente se griewe onder Senzeni Zokwana, minister van landbou, bosbou en visserye, se aandag gebring word tydens sy onlangse besoek aan die kollege. Geen terugvoer is tot dusver ontvang of dit wel gebeur het en of daar opgetree gaan word nie. “Die bestuur dring daarop aan dat ons die regte kanale moet volg om ons klagtes aan te meld, maar wanneer ons dié kanale volg, kry ons weinig tot geen reaksie nie. Indien die bestuur wel ’n klagte aanspreek, bied hulle slegs tydelike oplossings,” sê Jan-Hendrik Goosen, voorsitter van AfriForum Jeug se Grootfontein-tak. Maroela Media kon daarin slaag om Herselman in die hande te kry, maar hy wou nie kommentaar lewer oor die aangeleentheid nie. Hy het alle medianavrae na die departement van landbou, bosbou en visserye verwys. Ná verskeie herhaaldelike pogings om kontak te maak met die departement, asook beloftes van terugvoer, het Maroela Media egter steeds geen terugvoer ontvang nie. Volgens Marike van As, AfriForum Jeug se koördineerder vir die Universiteit van die Vrystaat en Grootfontein Landboukollege, is die verblyftoestande egter nie die enigste probleem by dié kollege nie. Daar is ook probleme soos swak bestuur van die koshuis en sewe opleidingsplase, onregverdige afdwinging van transformasie en miskenning van taalregte. Sy sê AfriForum Jeug en verskeie studente is ook bekommerd oor die gehalte van onderrig by dié kollege. “Die staat druk vir grondhervorming, maar die instansies waar jong boere opgelei moet word, gaan ten gronde. Dit blyk dat die privatisering van hierdie instansies die enigste alternatief is indien die politieke wil nie daar is om huidige probleme aan te spreek en op te los nie. Ons wil hê Grootfontein Landboukollege moetweer een van die beste in die land wees,” sê Van As. Van As vertel van ŉ vergadering wat op 13 Maart met Herselman, ouers en studente gehou is waarby sy ook teenwoordig was. “In die vergadering is daar gesels oor die klagtes oor die verblyf asook die akademiese aangeleenthede. Gedurende die vergadering is daar talle beloftes gemaak, onder meer dat ŉ sekere toets waaroor die studente bekommerd was omdat hulle nie die werk verstaan nie, eers uitgestel sou word tot daar behoorlike klasse in Afrikaans aangebied kon word. Daardie toets het toe wel plaasgevind. Ek het op 17 Maart vir Herselman ŉ brief oor die vergaderings geskryf en alle bewyse aangeheg,” het Van As gesê. Van As het op 27 en 31 Maart met Herselman opgevolg toe sy geen terugvoer ontvang nie. Sy het eers op 3 April terugvoer ontvang. “Daar is hoofsaaklik aandag gegee aan die akademiese klagtes en nie aan die verblyfklagtes nie. Die kollege het sewe miniplase en studente leer dan boer op een van hierdie plase. As gevolg van inmenging van ŉ vakbond is die befondsing van dié plase gevries en kon daar nie verkope of aankope gedoen word nie – dit sluit die voer en enting van die diere in. “Herselman kon gelukkig die kwessie oplos. Hy het ook teruggeskryf dat daar nou ŉ tolk aangestel is. Die bogenoemde toets waaroor die studente gekla het, kon glo ook oorgeskryf word as hul punte swak was. Die taalbeleid van die instansie is verander, maar die studente was veronderstel om nog dié jaar in Afrikaans te kon voltooi,” het van As verduidelik. Verder het daar glo klagtes van ouers gekom dat die foto’s op die instansie se webtuistes ou foto’s was en dat dit glad nie meer so lyk daar nie. “Die dag wat ons hulle gaan besoek het, was ek in een van die badkamers langs die klaskamers – dis die badkamers wat besoekers ook moet gebruik – dis absoluut verskriklik,” het Van As gesê.